Covid-19-statistieke: Soveel nuwe gevalle nou(Foto: Unsplash) Nog 3 789 nuwe Covid-19-gevalle is in Suid-Afrika aangemeld. Minstens 3 598 288 mense het nou reeds die virus opgedoen. Die Nasionale Instituut vir Oordraagbare Siektes (Nios) sê in sy jongste verslag die jongste toename in gevalle verteenwoordig ’n positiwiteitskoers van 10,6%. Die sewedaggemiddeld staan tans op 9,4%. Dit is effens hoër as die 9,3% van die vorige dag. Die sterftesyfer weens Covid-19 het intussen op 94 784 te staan gekom nadat nog 133 sterftes aangemeld is, waarvan 47 in die afgelope 24 tot 48 uur plaasgevind het. Die departement van gesondheid het gesê weens ŉ voortgesette oudit kan daar ŉ agterstand wees in die aantal sterftes wat opgeteken is. Nog 134 koronaviruspasiënte is in die hospitaal opgeneem. Altesame 5 714 mense word nou vir Covid-19 in hospitale landwyd behandel. Daar is tans 67 178 aktiewe gevalle. Sowat 32% van nuwe gevalle is in Gauteng aangemeld, gevolg deur die Wes-Kaap (14%). Dié provinsies word gevolg deur KwaZulu-Natal, Limpopo en Mpumalanga met 11% elk. Die Vrystaat het 7% van nuwe gevalle aangemeld, terwyl Noordwes tans verantwoordelik is vir 6% van nuwe gevalle. Die Oos-Kaap het op sy beurt 4% van nuwe gevalle aangemeld. Die Noord-Kaap is tans verantwoordelik vir 3% van die land se nuwe Covid-19-gevalle. Meer as 29,7 miljoen inentings is tot dusver gedoen.